Κάρολος Φίλιππος της Σουηδίας

Ο **Κάρολος Φίλιππος** (σουηδ. *Carl Philip av Sverige*, γενν. 13 Μαΐου 1979) του Οίκου των Μπερναντότ είναι πρίγκιπας της Σουηδίας και δούκας του Βέρμλαντ. Είναι στην τέταρτη θέση της γραμμής διαδοχής του σουηδικού θρόνου, έπειτα από την αδελφή του, Βικτωρία, και τα παιδιά της, Στέλλα και Όσκαρ.

## Βιογραφία

### Πρώιμος βίος και εκπαίδευση
Ο *Κάρολος Φίλιππος Εδμόνδος Μπέρτιλ* γεννήθηκε στις 13 Μαΐου 1979 στο Βασιλικό Ανάκτορο της Στοκχόλμης και είναι το δεύτερο παιδί και ο μοναδικός γιος του Καρόλου ΙΣΤ΄ Γουσταύου της Σουηδίας και της Σύλβια Σόμμερλαθ. Όταν γεννήθηκε, ήταν διάδοχος του θρόνου της Σουηδίας, θέση που το αφαιρέθηκε την 1 Ιανουαρίου 1980, μετά την αλλαγή του νόμου περί διαδοχής στο σύνταγμα της χώρας. Με βάση τις αλλαγές που θεσπίστηκαν η σειρά διαδοχής καθοριζόταν με βάση τον χρόνο γέννησης και όχι με βάση το φύλο. Ως εκ τούτου, η αδελφή του, Βικτωρία, θα κηρυχθεί από τη σουηδική κυβέρνηση Διάδοχος, παρά τις ενστάσεις του Καρόλου ΙΣΤ΄ Γουσταύου.

Η βάπτισή του έγινε στις 31 Αυγούστου 1979 στην εκκλησία των σουηδικών ανακτόρων. Ανάδοχοι του Πρίγκιπα ήταν ο Μπέρτιλ, Δούκας του Χάλλαντ, ο Λεοπόλδος της Βαυαρίας, η Μαργαρίτα Β΄ της Δανίας και η Μπιργκίτα της Σουηδίας.

Κατά τη διάρκεια των ετών 1984-1986, ο πρίγκιπας Κάρολος Φίλιππος παρακολουθούσε μαθήματα στο εκκλησιαστικό σχολείο Βέστερλεντ. Το φθινόπωρο του 1986 συνέχισε την εκπαίδευσή του που έλαβε μέρος σε άλλα εκπαιδευτικά ιδρύματα της χώρας. Το 1994 εντάχθηκε στο Σχολείο Κεντ των Ηνωμένων Πολιτειών, ενώ επέστρεψε αργότερα στη Σουηδία για να φοιτήσει στο σχολείο Λούντμπεργκ, από το οποίο αποφοίτησε την άνοιξη του 1999. 

Ακολούθησε σπουδές γραφιστικής στη Σχολή Σχεδίασης του Ρόουντ Άιλανντ. Το 2011 ο Κάρολος Φίλιππος ολοκλήρωσε τις σπουδές του στην γεωργική και αγροτική διαχείριση στο Σουηδικό Πανεπιστήμιο Γεωργικών Επιστημών του Άλναρπ.
### Δραστηριότητες και καθήκοντα

Ως μέλος της βασιλικής οικογένειας της Σουηδίας, ο Κάρολος Φίλιππος αναλαμβάνει ορισμένα επίσημα καθήκοντα. Έχει διατελέσει βασιλικός αντιπρόσωπος εν απουσία του πατέρα του και της μεγαλύτερης αδελφής του.

Στο παρελθόν υπήρξε πρόσκοπος και είναι λάτρης της υπαίθριας ζωής. Ασχολείται με τον αθλητισμό και κυρίως με το ποδόσφαιρο, την κολύμβηση, την ιστιοπλοΐα και το σκι. Το 2003 συμμετείχε και ολοκλήρωσε τον μαραθώνιο αγώνα σκι Βασαλόπετ. Απολαμβάνει επίσης τα αγωνιστικά αυτοκίνητα, στα οποία συμμετέχει ως οδηγός σε αγώνες. 

Ο Πρίγκιπας ολοκλήρωσε την στρατιωτική θητεία του το φθινόπωρο του 2000 στο παράκτιο σύνταγμα πυροβολικού Βάξχολµ. Το 2007 και το 2008 κατατάχθηκε στο Σουηδικό Εθνικό Αμυντικό Κολλέγιο. Την άνοιξη του 2008 απέκτησε το βαθμό του υποπλοιάρχου του σουηδικού βασιλικού ναυτικού. 
### Προσωπική ζωή

Ο Κάρολος Φίλιππος βρισκόταν σε σχέση με την Έμα Πέρναλντ από το 1999 έως τον Μάρτιο του 2009, οπότε και χώρισαν. Η Έμα είχε δηλώσει ότι η απόφαση για το χωρισμό τους ήταν κοινή.

Τον Απρίλιο του 2010 δημοσιεύματα ήθελαν τον Πρίγκιπα να βρίσκεται σε σχέση με τον μοντέλο Σοφία Χέλκβιστ. Τον Αύγουστο του 2010 εκπρόσωπος των ανακτόρων επιβεβαίωσε τη σχέση μεταξύ του Κάρολου Φίλιππου και της Σοφία. Στις 27 Ιουνίου 2014 ανακοινώθηκε ότι το ζευγάρι αρραβωνιάστηκε και λίγους μήνες αργότερα ανακοινώθηκε ότι επρόκειτο να παντρευτεί στις 13 Ιουνίου του 2015. Σε μια συνέντευξη, ο Κάρολος Φίλιππος, επέκρινε τα μέσα ενημέρωσης τα οποία υπονοούν ότι η Σοφία Χέλκβιστ δεν ήταν δεκτή από την οικογένειά του. 

Ο γάμος τους τελέστηκε φαντασμαγορικά, με πλήθος βασιλικών καλεσμένων από όλο τον κόσμο, στο Βασιλικό Παρεκκλήσι του Παλατιού της Στοκχόλμης. Τον Οκτώβριο ανακοινώθηκε ότι το ζευγάρι περιμένει το πρώτο του παιδί τον Απρίλιο του 2016. Το ζευγάρι έχει μαζί ένα γιο, τον Αλέξανδρο, Δούκα του Σόντερμανλαντ, ο οποίος γεννήθηκε στις 19 Απριλίου 2016 στο Νοσοκομείο Νταντέρουντ της Στοκχόλμης. Είναι το πρώτο παιδί του Κάρολου Φίλιππου και της Σοφίας και το νεότερο μέλος της Βασιλικής Οικογένειας της Σουηδίας και της Δυναστείας Μπερναντότε. 

Στις 23 Μαρτίου 2017 ανακοινώθηκε ότι το ζευγάρι περιμένει το δεύτερο παιδί του και αναμένεται να γεννηθεί τον Σεπτέμβριο του 2017. Στις 31 Αυγούστου 2017 ο πρίγκιπας Κάρολος Φίλιππος και η  πριγκίπισσα Σοφία απέκτησαν τον δεύτερο γιο τους, το Γαβριήλ, Δούκα της Ντάλαρνα. Στις 26 Μαρτίου 2021 γεννήθηκε ο τρίτος του γιος, Ιουλιανός, Δούκας του Χάλαντ. Στις 7 Φεβρουαρίου 2025 γεννήθηκε το τέταρτο παιδί και η πρώτη κόρη τους, Αγνή, Δούκισσα του Βεστερμπόττεν.

## Τίτλοι
***13 Μαΐου 1979 - 31 Δεκεμβρίου 1979**: *Η Βασιλική Υψηλότητα* Ο Διάδοχος Πρίγκιπας της Σουηδίας, Δούκας του Βέρμλαντ
***1 Ιανουαρίου 1980 - έως σήμερα**: *Η Βασιλική Υψηλότητα* Πρίγκιπας Κάρολος Φίλιππος, Δούκας του Βέρμλαντ

## Πρόγονοι



## Παραπομπές

## Παραπομπές


## Εξωτερικοί σύνδεσμοι
*The Royal Court of Sweden: Prince Carl Philip
*Bernadotte and Galliera princely inheritance (in Swedish)

|-

|-
|colspan=3|**Γραμμή διαδοχής**

Κατηγορία:Οίκος των Μπερναντότ
Κατηγορία:Σουηδοί ευγενείς
Κατηγορία:Διάδοχοι της Σουηδίας